Document ID: 32008R1252

32008R1252
L 337/76
SLUŽBENI LIST EUROPSKE UNIJE
UREDBA KOMISIJE (EZ) br. 1252/2008
od 12. prosinca 2008.
o odstupanju od Uredbe (EZ) br. 1251/2008 i privremenom ukidanju uvoza u Zajednicu iz Malezije pošiljaka određenih životinja akvakulture
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 2006/88/EZ od 24. listopada 2006. o zahtjevima zdravlja životinja koji se primjenjuju na životinje akvakulture i njihove proizvode te o sprečavanju i kontroli određenih bolesti akvatičnih životinja (1), a posebno njezin članak 25. točku (a),
budući da:
(1)
Direktivom 2006/88/EZ utvrđeni su zahtjevi zdravlja životinja koji se primjenjuju kod stavljanja na tržište te uvoza i provoza kroz Zajednicu životinja akvakulture i njihovih proizvoda. Tom je Direktivom predviđeno da su države članice dužne osigurati da se životinje akvakulture i njihovi proizvodi uvoze u Zajednicu samo iz onih trećih zemalja ili njihovih dijelova koji su uvršteni na popis sastavljen u skladu s tim odredbama.
(2)
U Direktivi Komisije 2003/858/EZ od 21. studenoga 2003. o utvrđivanju uvjeta zdravlja životinja i zahtjeva certificiranja za uvoz živih riba, njihove ikre i gameta namijenjenih za uzgoj, te živih riba podrijetlom iz akvakulture i njihovih proizvoda namijenjenih za prehranu ljudi (2), navedena su područja iz kojih je dopušten uvoz u Zajednicu određenih vrsta živih riba, njihove ikre i gameta.
(3)
U Direktivi Komisije 2006/656/EZ od 20. rujna 2006. o utvrđivanju uvjeta zdravlja životinja i zahtjeva certificiranja za uvoz riba u ukrasne svrhe (3), uvrštena su na popis područja iz kojih je dopušten uvoz u Zajednicu određenih ukrasnih riba.
(4)
Rezultati inspekcijskog posjeta Zajednice Maleziji pokazali su ozbiljne nedostatke u lancu proizvodnje životinja akvakulture i ukrasnih riba. Ti nedostaci mogli bi rezultirati širenjem bolesti, što predstava ozbiljnu prijetnju zdravlju životinja u Zajednici.
(5)
Na temelju tih nedostataka Odlukom Komisije 2008/641/EZ o odstupanjima od odluka 2003/858/EZ i 2006/656/EZ i privremenom ukidanju uvoza u Zajednicu iz Malezije pošiljaka određenih živih riba i određenih proizvoda akvakulture (4), privremeno je ukinut uvoz iz Malezije živih riba koje pripadaju porodici Cyprinidae, njihove ikre i gameta namijenjenih za uzgoj, živih riba koje pripadaju porodici Cyprinidae, njihove ikre i gameta za poribljavanje lovišta u kojima se u svrhu rekreativnog ribolova provodi organizirano poribljavanje, kao i određenih ukrasnih riba koje pripadaju toj porodici.
(6)
Uredbom Komisije (EZ) br. 1251/2008 od 12. prosinca 2008. o provedbi Direktive Vijeća 2006/88/EZ u pogledu uvjeta i kriterija certificiranja za stavljanje na tržište i uvoz u Zajednicu životinja i proizvoda akvakulture te utvrđivanju popisa vektorskih vrsta (5), stavljene su izvan snage odluke 2003/858/EZ i 2006/656/EZ, s učinkom od 1. siječnja 2009.
(7)
U Prilogu III. toj Uredbi sastavljen je popis trećih zemalja, područja, zona ili kompartmenata iz kojih je dopušten uvoz životinja akvakulture namijenjenih za uzgoj, za lovišta u kojima se u svrhu rekreativnog ribolova provodi organizirano poribljavanje, kao i ukrasnih riba koje su prijemljive na jednu ili više bolesti navedene u dijelu II. Priloga IV. Direktivi 2006/88/EZ i namijenjenih za zatvorene objekte za ukrasne ribe.
(8)
Malezija je uvrštena na taj popis kao treća zemlja iz koje je dopušten uvoz u Zajednicu riba iz porodice Cyprinidae i za vrste riba prijemljivih na epizootski ulcerativni sindrom u skladu s dijelom II. Priloga IV. Direktivi 2006/88/EZ, koje su namijenjene za zatvorene objekte za ukrasne ribe. Uredba (EZ) br. 1251/2008 treba se primjenjivati od 1. siječnja 2009.
(9)
Okolnosti na temelju kojih je donesena Odluka 2008/641/EZ još uvijek prevladavaju. Zato je primjereno ovom Uredbom odstupiti od odgovarajućih odredbi za Maleziju koje su utvrđene u Prilogu III. Uredbi (EZ) br. 1251/2008. U interesu jasnoće i razumljivosti zakonskih propisa Zajednice, potrebno je staviti izvan snage Odluku 2008/641/EZ i zamijeniti je ovom Uredbom.
(10)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Odstupajući od članka 10. stavka 1. i članka 11. stavka 1. Uredbe (EZ) br. 1251/2008, države članice dužne su privremeno ukinuti uvoz iz Malezije na svoje područje sljedeće pošiljke riba koje pripadaju porodici Cyprinidae, njihove ikre i gameta:
(a)
pošiljke živih riba podrijetlom iz akvakulture namijenjene za uzgoj, lovišta u kojima se u svrhu rekreativnog ribolova provodi organizirano poribljavanje i za otvorene objekte za ukrasne ribe; i
(b)
u slučaju pošiljaka ukrasnih riba namijenjenih za zatvorene objekte za ukrasne ribe, samo vrste Carassius auratus, Ctenopharyngodon idellus, Cyprinus carpio, Hypophthalmichthys molitrix, Aristichthys nobilis, Carassius carassius i Tinca tinca iz porodice Cyprinidae.
Članak 2.
Za sve troškove nastale provedbom ove Uredbe zadužuje se primatelj ili njegov posrednik.
Članak 3.
Odluka 2008/641/EZ stavlja se izvan snage od 1. siječnja 2009.
Članak 4.
Ova Uredba stupa na snagu dvadesetog dana od dana objave u Službenom listu Europske unije.
Primjenjuje se od 1. siječnja 2009.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 12. prosinca 2008.

Labels: 0
3
6
18
15